News Alert Alianța Dreapta Unită (USR-PMP-FD) poate participa la alegeri. Instanța supremă a desființat decizia BEC
Data actualizării: Data publicării:
Înalta Curte de Casație și Justiție a validat alianța electorală Dreapta Unită (USR - PMP - Forța Dreptei), admițând contestația față de decizia Biroului Electoral Central, care a respins protocolul de constituire a alianţei. Decizia este definitivă.
"Admite contestaţia formulată de contestatorii Partidul Uniunea Salvaţi România, Partidul Mişcarea Populară şi Partidul Forţa Dreptei împotriva Deciziei Biroului Electoral Central nr. 1/D/17.03.2024, astfel cum a fost îndreptată prin Decizia Biroului Electoral Central nr. 1/D/18.03.2024. Anulează Decizia Biroului Electoral Central nr. 1/D/17.03.2024, astfel cum a fost îndreptată prin Decizia Biroului Electoral Central nr. 1/D/18.03.2024. Admite Protocolul de constituire a alianței electorale - «Alianța Dreapta Unită USR-PMP-Forţa Dreptei». Definitivă. Pronunţată astăzi, 19 martie 2024, prin punerea soluţiei la dispoziţia părţilor prin mijlocirea grefei instanţei", se arată în decizia ÎCCJ.
Cătălin Drulă, președintele USR, a salutat decizia instanței supreme și a acuzat încă o dată PNL și PSD că vor să controleze justiția.
"Alianța Dreapta Unită va fi pe buletinul de vot. Înalta Curte de Casație și Justiție a anulat decizia nedemocratică a BEC, care, la cererea PSD și cu voturile PNL, a încercat să ne împiedice să participăm la alegeri în alianță.
PSD și PNL au crezut că pot să controleze orice, de la justiție la dreptul de a alege. Regimul lui Klaus Iohannis este atât de disperat încât a vrut să ne scoată de pe buletinul de vot. Le este frică de schimbarea pe care o reprezentăm", a transmis Cătălin Drulă marți, într-un mesaj pe Facebook.
Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media
Duminică, Biroul Electoral Central (BEC) a respins protocolul de constituire a Alianţei Dreapta Unită, anunța Cătălin Drulă, președintele USR, spunând că va ataca la Înalta Curte de Casaţie şi Justiţie (ÎCCJ) decizia BEC.
"Respingerea protocolului Alianţei Dreapta Unită, la solicitarea PSD, este un act de agresiune politică venit din partea lui Iohannis, Ciolacu şi Ciucă, care arată întregii ţări unde am ajuns cu starea democraţiei. Dar le promit lor că nu ne vor opri! Milioane de români susţin o alternativă onestă la actuala putere. Noi avem soluţiile corecte pentru a moderniza România şi nu ne vom împiedica de scamatoriile instituţiilor pe care le controlează. În ciuda pretextului folosit de BEC, Eugen Tomac este liderul legitim al PMP, ales încă din 2022, cu un Congres validat de Tribunalul Bucureşti. Pe 2 februarie 2024, acelaşi Tribunal Bucureşti a dispus biroului partidelor politice să înregistreze rezultatul ultimului congres PMP. O decizie executorie, care nu este pusă în aplicare", a scris Cătălin Drulă duminică, pe Facebook.